แอสเซท พลัสส่งกองทุนใหม่จ่าย3.1-3.3%
บลจ.แอสเซท พลัส เปิดขายและรับซื้อคืนรอบใหม่ 2 ทุนกองตราสารหนี้ ลงทุน 3-6 เดือน ผลตอบแทน 3.10-3.30% ต่อปี
21 ก.พ. 2555

บลจ.แอสเซท พลัส เปิดขายและรับซื้อคืนรอบใหม่ 2 ทุนกองตราสารหนี้ ลงทุน 3-6 เดือน ผลตอบแทน 3.10-3.30% ต่อปี
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า ในวันที่ 22 ก.พ.นี้ บริษัทฯ จะเปิดขายและรับซื้อคืนรอบใหม่ ( Rollover ) ของกองทุนเปิดแอสเซทพลัสแอ็คทีฟตราสารหนี้ 8 (ASP-ACFIXED8) ลงทุนในตราสารหนี้ไทย ได้แก่ เงินฝากธนาคาร และตั๋วแลกเงินของธนาคารและสถาบันการเงินในประเทศ อายุประมาณ 3 เดือน ผลตอบแทนประมาณ 3.10%ต่อปี
นอกจากนี้ในวันที่ 24 ก.พ.2555 เปิดขายและรับซื้อคืนรอบใหม่ของกองทุนเปิดแอสเซทพลัสทวีเงินออม 2 (ASP-MMF2) ลงทุนในตราสารหนี้ไทยและต่างประเทศ อายุประมาณ 6 เดือน ผลตอบแทนประมาณ 3.30%ต่อปี 
สำหรับการลงทุนในตราสารหนี้ของบริษัทฯ ยังเป็นพอร์ตการลงทุนในตราสารหนี้ระยะสั้น โดยมองว่า ในภาวะที่อัตราดอกเบี้ยยังอยู่ในช่วงทรงตัว การลงทุนในระยะเวลาประมาณ 3-6 เดือน จะทำให้ผู้ลงทุนไม่เสียโอกาสในการสร้างผลตอบแทนที่ดีหากมีการปรับเพิ่มขึ้นของอัตราดอกเบี้ยในระยะถัดไป